Predkladacia správa

	Uznesenie vlády Slovenskej republiky č. 21/2000 zo dňa 12. januára 2000 k aktualizácii a rozpracovaniu zásad štátnej dopravnej politiky SR uložilo v bode B.2 uznesenia vlády SR predložiť na rokovanie vlády informáciu o realizácii úloh vyplývajúcich z rozpracovania aktualizovaných zásad štátnej dopravnej politiky začínajúc rokom 2001 a každoročne a úlohu B.1.4 Prílohy k uzneseniu vlády SR ministrovi dopravy, pôšt a telekomunikácií SR predložiť v júli 2002 na rokovanie vlády návrh zákona o verejnej doprave. V čase prijatia uznesenia vlády SR k aktualizácii a rozpracovaniu zásad štátnej dopravnej politiky SR neboli vypracované novely zákonov NR SR č. 164/1996 Z. z. o dráhach a o zmene zákona č. 455/1991 Zb. o živnostenskom podnikaní ( živnostenský zákon ) v znení neskorších predpisov a zákon NR SR č. 168/1996 Z. z. o cestnej doprave v znení neskorších predpisov. Keďže však problémové okruhy, ktoré mal riešiť zákon o verejnej doprave boli v procese tvorby legislatívnych noriem rezortu dopravy postupne obsiahnuté v novelách zákonov základných druhov dopravy, t. j. železničnej a cestnej dopravy, bol v októbri 2001 predložený Návrh na zrušenie úlohy B.1.4 Prílohy uznesenia vlády SR č. 21/2000. Vláda SR úlohu nezrušila, ale zmenila termín predmetnej úlohy z júla 2002 na júl 2003. ( Záznam z 206. rokovania vlády SR, zo dňa 6. marca 2002, bod 13 ).

	Súčasná právna úprava verejnej hromadnej osobnej dopravy  je obsiahnutá v samostatných zákonoch podľa druhov dopráv. 

	Pravidelná autobusová doprava – mestská, prímestská a diaľková je upravená zákonom NR SR č. 168/1996 Z.z. o cestnej doprave v znení neskorších predpisov a železničnú dopravu, mestskú dráhovú dopravu električkovú a trolejbusovú dopravu upravuje zákon NR SR č. 164/1996 Z.z. o dráhach v znení neskorších predpisov, ktoré upravujú podmienky podnikania a pôsobnosť orgánov štátnej správy a samosprávy v otázkach osobnej dopravy. Táto skutočnosť nesie so sebou rozdiely v prístupoch k organizovaniu a financovaniu jednotlivých druhov dopráv. Rozdielnosť sa prejavuje v zodpovednosti správnych orgánov v zabezpečovaní dopravnej obslužnosti územia a pri vzniku a fungovaní integrovaného dopravného systému.

	V súčasnosti je pravidelná preprava osôb mestská, prímestská a diaľková doprava zabezpečovaná transformovanými podnikmi SAD na akciové spoločnosti pravidelnou autobusovou dopravou a Železničnou spoločnosťou, a. s.. Hoci zriaďovateľom, alebo akcionárom obidvoch subjektov je prevažne štát zastúpený Ministerstvom dopravy, pôšt a telekomunikácií SR, organizácia a finančné zabezpečenie je v obidvoch druhoch dopravy rozdielne. Kým licenciu na prevádzkovanie železničnej osobnej dopravy udeľuje Štátny dráhový úrad, výkony vo verejnom záujme v železničnej osobnej doprave objednáva Ministerstvo dopravy, pôšt a telekomunikácií SR ( MDPT SR ), u pravidelnej autobusovej dopravy udeľuje licenciu na príslušnú linku a výkony vo verejnom záujme u dopravcov objednáva samosprávny kraj, na  ktorého území sa doprava vykonáva. Podobne pri úhrade strát dopravcom sú rozdiely. Železničnej spoločnosti a. s. sú hradené z kapitoly MDPT SR, zatiaľ čo dopravcovia prevádzkujúci pravidelnú autobusovú dopravu dostávajú dotácie zo štátneho rozpočtu príslušného samosprávneho kraja. 

	Do systému verejnej osobnej hromadnej dopravy patrí aj mestská hromadná doprava, ktorá sa tiež podieľa na poskytovaní kompletných dopravných služieb verejnou hromadnou osobnou dopravou v regióne ( nadväznosť spojov MHD na prímestskú dopravu ). Situácia v MHD je o to zložitejšia, že dopravcovia, ktorí prevádzkujú okrem autobusovej mestskej hromadnej dopravy aj dopravu električkami a trolejbusmi, sa musia riadiť v rámci jedného systému dvoma zákonmi – zákonom o cestnej doprave – pre autobusovú dopravu a zákonom o dráhach pre električkovú a trolejbusovú dopravu. Licenciu na prevádzkovanie MHD, s čím súvisí aj schvaľovanie cestovného poriadku na príslušnej linke, udeľuje pre autobusovú MHD príslušná obec, pre električkovú a trolejbusovú dopravu príslušný samosprávny kraj. Výkony vo verejnom záujme objednáva a straty z realizácie týchto výkonov hradí príslušná obec, mesto, na ktorého území sa MHD prevádzkuje.

 Spôsob financovania jednotlivých druhov dopravy, ktorý je uplatňovaný v súčasnej dobe, je oddelený a riadi sa predovšetkým prijatým zákonom o štátnom rozpočte a doposiaľ neboli vytvorené potrebné legislatívne podmienky, za ktorých by mohlo dôjsť k zlúčeniu všetkých finančných zdrojov, ktoré sú v súčasnej dobe k dispozícii ( MHD, prímestská autobusová doprava, železničná osobná doprava ) s cieľom zabezpečenia optimálnej dopravnej ponuky v  danom území pri čo najefektívnejšom využívaní verejných finančných prostriedkov.

	V súčasnosti platných zákonoch t. j. zákone NR SR č. 164/1996 Z. z. o dráhach v znení neskorších predpisov a v zákone č. 168/1996 Z. .z. o cestnej doprave v znení neskorších predpisov, sú základné ustanovenia platného nariadenia EHS č. 1191/69 zapracované v takej forme, ktorá zodpovedá súčasne platnému Nariadeniu európskeho parlamentu a Rady o opatreniach členských štátov v znení jeho zmien a doplnkov.

	V súčasnom období je v EÚ v etape pripomienkovania návrh Nariadenia európskeho parlamentu a Rady o opatreniach členských štátov, týkajúce sa požiadaviek na verejné služby a na zadávanie objednávok na verejné služby v železničnej, cestnej a vnútrozemskej vodnej doprave ( vyšiel 26. 7. 2000 ako COM ( 2000 ) 7 final ). Jeho posledná podoba vznikla na základe pripomienok Európskeho parlamentu, ktorý odporúčal pôvodný návrh podstatne zmeniť alebo celý návrh prepracovať, pričom sa predpokladá prijatie toho nariadenia ešte v priebehu toho roku.  
	
	Po nadobudnutí účinnosti Nariadenia európskeho parlamentu a Rady o opatreniach členských štátov bude potrebné upraviť príslušné ustanovenia v súčasne platných zákonoch, napr. definícia verejnej dopravy, regionálnej dopravy, výhradných práv, integrovaných služieb, objednávok na verejnú službu, priameho zadania. Ďalej bude potrebné novelizovať aj ďalšie zákony, napr. zákon o štátnej pomoci vo vzťahu k výkonom vo verejnom záujme a zákon o verejnom obstarávaní. 

Vzhľadom na uvedené, žiadame o zrušenie úlohy B.1.4 Prílohy uznesenia vlády SR č. 21/2000.

Návrh na zrušenie bodu B.2 uznesenia vlády SR č.21/2000

Uznesenie vlády SR č. 21/2000 v bode B.2. ukladá ministrovi dopravy, pôšt a telekomunikácií predložiť na rokovanie vlády informáciu o realizácii úloh vyplývajúcich z  rozpracovania aktualizovaných zásad štátnej dopravnej politiky začínajúc rokom 2001 a každoročne. 
Podľa vyššie uvedeného bodu MDPT SR doteraz predložilo na rokovanie vlády SR dve informácie k predmetnej oblasti. Prvú Informáciu vláda SR prerokovala a vzala na vedomie Záznamom zo 194. rokovania zo dňa 19. 12. 2001, druhú Informáciu vláda SR prerokovala a vzala na vedomie Záznamom zo 16. rokovania zo dňa 22. 2. 2003.
So zreteľom na skutočnosť, že MDPT SR už zabezpečilo stanovené úlohy v oblasti legislatívy a koncepcií v zmysle Prílohy k uzneseniu vlády SR č.21/2000 s výnimkou bodu B.1.4 Prílohy tohto uznesenia, navrhujeme súčasne s návrhom na zrušenie bodu B.1.4 Prílohy zrušiť tiež bod B.2 uznesenia vlády SR č.21/2000.